मूवी टिकटों की बिक्री और टीवी में गिरावट से हॉलीवुड का संकट बढ़ा
एक्टरों और राइटरों की हड़ताल से जूझ रहे हॉलीवुड के सामने कई अन्य समस्याएं भी हैं। शुक्रवार को यूनियनों से जुड़े एक लाख 60 हजार एक्टर हड़ताल पर चले गए। उनका कहना है कि बड़ी एंटरटेनमेंट कंपनियों के चीफ का भारी भरकम वेतन चिंता का
एक्टरों और राइटरों की हड़ताल से जूझ रहे हॉलीवुड के सामने कई अन्य समस्याएं भी हैं। शुक्रवार को यूनियनों से जुड़े एक लाख 60 हजार एक्टर हड़ताल पर चले गए। उनका कहना है कि बड़ी एंटरटेनमेंट कंपनियों के चीफ का भारी भरकम वेतन चिंता का विषय है।
दूसरी ओर हमें अपना हिस्सा नहीं मिल रहा है। एक्टरों से पहले मई में 11500 स्क्रीनराइटर भी अच्छे वेतन की मांग के लिए हड़ताल पर जा चुके हैं। इसी समय हॉलीवुड के दो परंपरागत बिजनेस-बॉक्स ऑफिस और टेलीविजन चैनल बुरी तरह टूट चुके हैं।
महामारी के बीच महीनों थिएटर बंद रहने के बाद 2023 में बिजनेस बढ़ने की उम्मीद की जा रही थी। लेकिन, अमेरिका और कनाडा में टिकटों की बिक्री (40 हजार करोड़ रु) 2019 की समान अवधि से 21 प्रतिशत कम है। स्पाइडरमैन: एक्रॉस द स्पाइडर वर्स की कामयाबी से उम्मीद जागी थी पर इंंडियाना जोन्स एंड द डायल ऑफ डेस्टिनी, एलिमेंटल, द फ्लैश, शाजम-फ्यूरी ऑफ द गॉड्स जैसी बड़े लागत की फिल्में पिट गई।
अकाउंटिंग फर्म पीडब्लूसी के अनुसार दुनियाभर में 2027 में 7.2 अरब मूवी टिकट बिकने की संभावना है। जबकि 2019 में कुल 7.9 अरब टिकट बिके थे।
टेलीविजन बिजनेस भी धीरे-धीरे खत्म हो रहा है। 2027 में पांच करोड़ घरों में केबल या सैटेलाइट टेलीविजन होगा।
यह आज के छह करोड़ 40 लाख और सात साल पहले के दस करोड़ से कम है। डिज्नी,एनबीसी यूनिवर्सल, पैरामाउंट ग्लोबल और वार्नर ब्रदर्स डिस्कवरी अपने भारी मुनाफे के लिए टेलीविजन चैनलों पर निर्भर करते थे।
उस युग की समाप्ति का परिणाम शेयर बाजार में दिख रहा है। डिज्नी के शेयर मार्च 2021 से 55 प्रतिशत गिर गए हैं। एमटीवी, सीबीएस की मालिक पैरामाउंट ग्लोबल के शेयरों में 83 प्रतिशत गिरावट हुई है।
स्ट्रीमिंग बिजनेस की चुनौती अलग है। स्ट्रीमिंग में बड़ी हॉलीवुड कंपनियों के साथ नेटफ्लिक्स, अमेजन, एपल ने धन की बरसात कर दी।
डिज्नी प्लस, पैरामाउंट प्लस और मैक्स को मुनाफे में लाने के लिए उनकी मूल कंपनियों ने लागत कम की है। दस हजार से अधिक जॉब खत्म कर दिए हैं। नई टीवी सीरीज का निर्माण रोक दिया है। वार्नर ब्रदर्स डिस्कवरी का कहना है कि उसका स्ट्रीमिंग बिजनेस 2023 में प्रॉफिट में आएगा।
डिज्नी ने 2024 तक मुनाफा कमाने का लक्ष्य रखा है। पेरामाउंट का कहना है कि उसे इस साल सबसे अधिक घाटा होगा। इस स्थिति में कंपनियां आसानी से एक्टरों, राइटरों की मांग नहीं मानने वाली हैं। संकेत हैं कि लंबे समय तक खींचतान चलेगी।
बड़ी कंपनियों के सीईओ के पैकेज पर निशाना
40 साल से शो बिजनेस से जुड़े एजेंट कहते हैं, उन्होंने हॉलीवुड में ऐसा गुस्सा पहले नहीं देखा है। पैरामाउंट पिक्चर्स के पास एक्टरों के धरने में मिसेज ड्रेसलर ने डिज्नी के चीफ बॉब आइगर पर हमला बोला।
उन्होंने आइगर के 220 करोड़ रुपए सालाना के पैकेज की आलोचना की और कहा कि हॉलीवुड के मुगल मध्यकाल के जागीरदारों के समान हैं। संभव है, आने वाले हफ्तों में कुछ स्टूडियो अपने राइटरों, कुछ एक्टरों, प्रोड्यूसरों के साथ लंबी अवधि के कॉन्ट्रेक्ट खत्म कर दें।
ब्रूक्स बार्न्स
© The New York Times